Mjeshtri italian Piero di Cosimo në Galerinë e Uashingtonit
Ai njihet si një ndër artistët më absurdë, por edhe më intrigues të periudhës më të ndritur të Rilindjes Italiane
Galeria Kombëtare e Artit në Uashington për tre muaj u ka ofruar vizitorëve një shans të rrallë, në fakt unik për t’u prezantuar me një ndër emrat e mëdhenj të pikturës së Rilindjes Evropiane, mjeshtrit italian Piero di Cosimo. Kolegia Ardita Dunellari vizitoi ditët e fundit ekspozitën dhe na njeh me veprën e di Cosimos që ka marrë emër si një prej artistëve më intrigues dhe më absurdë të periudhës më të ndritur të Rilindjes Italiane. Për botën e artit dhe për publikun ekspozita është një moment i papërsëritshëm për të parë pranë njëra-tjetrës 44 vepra të mjeshtrit të madh, siç nuk janë prezantuar kurrë më parë. Gretchen Hirschauer është kuratore e ekspozitës. Për të, ky është kurorëzimi i një pune shtatë vjeçare dhe kontaktesh të vazhdueshme në Evropë e Amerikën e Veriut për të bindur dhjetëra muzeume, koleksionistë privatë e publikë për të huazuar veprat e artistit për këtë ekspozitë. Disa prej punimeve janë aq delikate, saqë kuratorja thotë se nguroi në disa raste t’i kërkonte nga muzeumet përkatëse. Piktura Martesa Mistike, e huazuar nga Muzeu Ospedale Degli Innocenti del për herë të parë nga banesa që ka njohur prej 500 vjetësh: thotë kuratorja Ai mbeti sekret për pesë shekuj për publikun e gjerë dhe për shumë studiues e kritikë arti, pasi lindi në një prej periudhave më produktive për artin evropian dhe u eklipsua nga emra të tjerë të mëdhenj për faj të imazhit negativ që kishte përftuar: Pavarësisht nga sjellja e çuditshme dhe shpesh absurde si individ, gjenialiteti i tij si piktor nuk mund të vihet në dyshim. Veprat e tij janë aq të veçanta në tematikë dhe interpretim, sa që shpesh janë ngritur pikëpyetje nëse kemi të bëjmë me autorë të ndryshëm. Vështirë të besohet se peneli i di Cosimos që na ka lënë Madonën melankolike me Krishtin në prehër, në një pikturë klasike me tematikë fetare që huazon shumë nga arti mistik mesjetar... na ka sjellë edhe punimin Skenë Gjahu – një shpërthim ngjyrash dhe lëvizjesh – qenie mitologjike e njerëz parahistorikë të mbërthyer në një betejë për jetesë. Në dallim nga motivi i përkushtimit shpirtëror në pikturat fetare, veprat e tij me frymëzim mitologjik ofrojnë skena dëfrimesh të shfrenuara e dëshirash epshore. Ekstreme të tilla në veprat e di Cosimos kanë lënë të konfuzuar edhe vetë studiuesit e artit evropian. Kjo ekspozitë ofron mundësinë për të eliminuar shumë dilema për autorësinë e veprave: Rilindja Evropiane ka lënë një thesar me vepra dhe emra, shumë prej të cilëve ende të panjohur për publikun. Por rrallë mund të gjendet një artist që mishëron absurditetin personal, stilin mjeshtëror të pikturës dhe larminë tematike që ofron Piero di Cosimo. Një vizitë në ekspozitën e tij në Uashington është vërtetë një privilegj. Për Zërin e Amerikës, në Galerinë Kombëtare të Artit, Ardita Dunellari, Uashington.